Bő két hét telt el azóta, hogy mi is megírtuk, 4,7 milliárd forintért indít újabb plakátkampányt a kormány, de máris itt a folytatás: ezúttal 1 milliárd 732 millió forintos keretértékben (az opciós összeg 519,6 millió forint) bízta meg egy újabb kampány lebonyolításával a New Land Media Kft.-t és a Lounge Design Kft.-t a Nemzeti Kommunikációs Hivatal (NKH) – írja a 24.hu a Közbeszerzési Hatóság értesítője [.pdf] alapján.

A megbízás neve nem túl fantáziadús, csak a két szám nőtt meg benne, így lett belőle az, hogy

Európa jövőjét érintő nemzetközi és hazai szintéren történő kormányzati kommunikációval kapcsolatos feladatok ellátása 3, valamint az állampolgárok életét kiemelten érintő kormányzati döntésekkel kapcsolatos feladatok ellátása 11.

A lap emlékeztetett arra, hogy a kormány már korábban is fontosnak érezte bizonyos európai ügyekről tájékoztatni a lakosságot, októberben például a Sargentini-jelentést kritizálták. Arra a kampányra 5,9 milliárd forintot szántak, ez idén az NKH legdrágább akciója volt.